Document ID: 31989R0428

*****
ΚΑΝΟΝΙΣΜΟΣ (ΕΟΚ) αριθ. 428/89 ΤΟΥ ΣΥΜΒΟΥΛΙΟΥ
της 20ής Φεβρουαρίου 1989
σχετικά με τις εξαγωγές ορισμένων χημικών προϊόντων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Εκτιμώντας:
ότι, κατά τη Διεθνή Συνδιάσκεψη για τα χημικά όπλα που πραγματοποιήθηκε στο Παρίσι από τις 7 έως 11 Ιανουαρίου 1989, τα κράτη μέλη της Ευρωπαϊκής Οικονομικής Κοινότητας καταδίκασαν σθεναρά τη χρήση χημικών όπλων και υπογράμμισαν ότι τάσσονται υπέρ της ταχείας σύναψης μιας παγκόσμιας συνολικής, γενικής και πράγματι επαληθεύσιμης κατά την εφαρμογή της σύμβασης για την απαγόρευση της ανάπτυξης, της κατασκευής, της αποθήκευσης και της χρήσης χημικών όπλων και για την καταστροφή τους·
ότι οι συζητήσεις στα πλαίσια της ευρωπαϊκής πολιτικής συνεργασίας κατέληξαν κυρίως, στις 14 Φεβρουαρίου 1989, σε συναίνεση ως προς την ανάγκη να ληφθούν επειγόντως μέτρα για τον έλεγχο των εξαγωγών ορισμένων χημικών προϊόντων που είναι δυνατόν να χρησιμοποιηθούν για την κατασκευή τέτοιων όπλων·
ότι το Ευρωπαϊκό Κοινοβούλιο στις 19 Ιανουαρίου 1989 ενέκρινε ψήφισμα κατά της εξάπλωσης των χημικών όπλων·
ότι το άρθρο 30 παράγραφος 5 της Ενιαίας Ευρωπαϊκής Πράξης έχει θεσπίσει ότι οι εξωτερικές πολιτικές της Ευρωπαϊκής Κοινότητας και οι πολιτικές που συμφωνούνται στα πλαίσια της ευρωπαϊκής πολιτικής συνεργασίας πρέπει να έχουν συνοχή μεταξύ τους·
ότι τα συμφέροντα των κρατών μελών και της Κοινότητας απαιτούν να ρυθμιστεί η εξαγωγή ορισμένων χημικών προϊόντων που είναι δυνατό να χρησιμοποιηθούν για την παραγωγή χημικών όπλων, με τη λήψη επειγόντων και αποτελεσματικών μέτρων· ότι, για το λόγο αυτό, τα κράτη μέλη αποφάσισαν να εκδώσουν κανονισμό του Συμβουλίου δυνάμει της συνθήκης για την ίδρυση της Ευρωπαϊκής Οικονομικής Κοινότητας, και, σε συνάρτηση με τις περιστάσεις που προκάλεσαν την έκδοση του κανονισμού, να εξετάσουν τη δυνατότητα μελλοντικών δράσεων·
ότι ο κατάλογος των χημικών προϊόντων που προσαρτάται στον παρόντα κανονισμό αποτέλεσε το αντικείμενο συμφωνίας στα πλαίσια της ευρωπαϊκής πολιτικής συνεργασίας και ότι το περιεχόμενο του καταλόγου αυτού ενδέχεται να επανεξεταστεί στα πλαίσια αυτά·
ότι, λόγω της φύσεως και του επείγοντος χαρακτήρα τους, τα μέτρα αυτά είναι δημόσιου συμφέροντος υψίστης σημασίας και πρέπει να εφαρμοσθούν αμέσως,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η εξαγωγή των προϊόντων που αναφέρονται στο παράρτημα υπόκειται στην προσκόμιση προηγούμενης άδειας εξαγωγής η οποία χορηγείται από τις αρμόδιες αρχές των κρατών μελών ή σε αντίστοιχες διαδικασίες.
Άρθρο 2
Δεν χορηγείται καμία άδεια ή απαγορεύεται η εξαγωγή με αντίστοιχες διαδικασίες εάν υπάρχουν βάσιμες υποψίες ότι τα εν λόγω προϊόντα θα χρησιμοποιηθούν για την ανάπτυξη ή την κατασκευή χημικών όπλων ή είναι δυνατόν να διοχετευθούν άμεσα ή έμμεσα σε χώρες που βρίσκονται σε εμπόλεμη κατάσταση ή σε ζώνες σοβαρής διεθνούς έντασης.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Φεβρουαρίου 1989.

Labels: 1
3
15
5